CELEX: 32019D1005
Language: et
Date: 2019-06-19 00:00:00
Title: Komisjoni rakendusotsus (EL) 2019/1005, 19. juuni 2019, milles sätestatakse, et Nicaraguast pärit banaanide impordi suhtes kehtiva soodustollimaksu ajutine peatamine ei ole asjakohane

20.6.2019   
               
               
                  ET
               
               
                  Euroopa Liidu Teataja
               
               
                  L 163/101
               
            
         KOMISJONI RAKENDUSOTSUS (EL) 2019/1005,
         19. juuni 2019,
         milles sätestatakse, et Nicaraguast pärit banaanide impordi suhtes kehtiva soodustollimaksu ajutine peatamine ei ole asjakohane
         EUROOPA KOMISJON,
         võttes arvesse Euroopa Liidu lepingut ja Euroopa Liidu toimimise lepingut,
         võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 20/2013, millega rakendatakse ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahel assotsiatsiooni loomise lepingu kahepoolne kaitseklausel ja banaane käsitlev stabiilsusmehhanism, (1) eriti selle artikli 15 lõiget 2,
         ning arvestades järgmist:
         
                     (1)
                  
                  
                     Ühelt poolt Euroopa Liidu ja selle liikmesriikide ning teiselt poolt Kesk-Ameerika riikide vahelise assotsiatsiooni loomise lepinguga (2) (edaspidi „leping“) kehtestati banaane käsitlev stabiilsusmehhanism, mida hakati Kesk-Ameerika riikide suhtes ajutiselt kohaldama 2013. aastal ja konkreetselt Nicaragua suhtes 1. augustil 2013.
                  
               
                     (2)
                  
                  
                     Banaane käsitleva stabiilsusmehhanismiga, mida rakendatakse määrusega (EL) nr 20/2013, sätestatakse, et kui ühest asjaomasest riigist imporditavate värskete banaanide (1. jaanuari 2012. aasta Euroopa Liidu kombineeritud nomenklatuuri rubriik 0803 90 10) kindlaksmääratud signaalkogus on täitunud, võtab komisjon vastu rakendusakti, et ajutiselt peatada asjaomasest riigist imporditavatele värsketele banaanidele kehtestatud soodustollimaks või otsustada, et selline peatamine ei ole asjakohane.
                  
               
                     (3)
                  
                  
                     25. märtsil 2019 ületas Nicaraguast pärit värskete banaanide import kindlaksmääratud impordi signaalkoguse, määruse (EL) nr 20/2013 lisas sätestatud 14 500 tonni.
                  
               
                     (4)
                  
                  
                     Määruse (EL) nr 20/2013 artikli 15 lõike 3 kohaselt vaatles komisjon asjaomase impordi mõju liidu banaanituru olukorrale, et otsustada, kas soodustollimaks tuleks peatada või mitte. Komisjon uuris asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
                  
               
                     (5)
                  
                  
                     2019. aastaks kindlaks määratud signaalkoguse ületamise ajal moodustas värskete banaanide import Nicaraguast 1,5 % banaane käsitleva stabiilsusmehhanismiga hõlmatud värskete banaanide koguimpordist liitu.
                  
               
                     (6)
                  
                  
                     Samal ajal moodustas import suurtest eksportivatest riikidest, kellega liit on samuti sõlminud vabakaubanduslepingu (Colombia, Ecuador ja Costa Rica), nende signaalkogustest vastavalt 14,4 %, 19,3 % ja 16,9 %. Stabiilsusmehhanismi raames „kasutamata“ kogused, ligikaudu 5 miljonit tonni, on märkimisväärselt suuremad kui Nicaraguast pärit koguimport 25. märtsi 2019. aasta seisuga, mil see oli 15 600 tonni.
                  
               
                     (7)
                  
                  
                     Nicaraguast pärit impordi hind oli 2019. aasta esimese kahe kuu jooksul keskmiselt 572 eurot tonni kohta, mis on 16 % madalam kui liitu imporditavate värskete banaanide muu impordi keskmine hind, mis oli 648 eurot tonni kohta. 2018. aastal oli Nicaraguast pärit banaanide keskmine impordihind 26 % madalam kui liitu imporditavate värskete banaanide muu impordi keskmine hind.
                  
               
                     (8)
                  
                  
                     Seepärast, kuigi kõikjalt pärit banaanide keskmine hulgimüügihind oli 2019. aasta jaanuaris ja veebruaris 8,3 % madalam kui 2018. aasta jaanuaris ja veebruaris, st 944 eurot tonni kohta 2019. aasta jaanuaris ja veebruaris võrreldes 1 029 euroga tonni kohta 2018. aasta jaanuaris ja veebruaris, oli liidus toodetud banaanide keskmine hulgimüügihind 2019. aasta jaanuaris ja veebruaris 7,7 % kõrgem kui 2018. aasta jaanuaris ja veebruaris (vastavalt 1 086 eurot tonni kohta ja 1 008 eurot tonni kohta).
                  
               
                     (9)
                  
                  
                     Kuna Nicaraguast pärit banaanide import on väike, ei ole see mõjutanud liidu banaanituru hinda. Seega ei ole mingit alust arvata, et Nicaraguast pärit värskete banaanide import, mis ületab kindlaksmääratud aastast impordi signaalkogust, häiriks liidu turu stabiilsust või mõjutaks märkimisväärselt liidu tootjate olukorda.
                  
               
                     (10)
                  
                  
                     Lisaks ei ole liidu turu või liidu äärepoolseimate piirkondade majanduslik olukord 2019. aasta märtsis märgatava halvenemise ohus ega märgatavalt halvenenud.
                  
               
                     (11)
                  
                  
                     Seetõttu ei ole Nicaraguast pärit banaanide impordi suhtes kehtiva soodustollimaksu peatamine praegu asjakohane.
                  
               
                     (12)
                  
                  
                     Tuleks meelde tuletada, et 2018. aastal ületas Nicaraguast pärit import aasta signaalkoguse 10. aprillil ja et kõnealuse aasta lõpuks jõudis see 81 000 tonnini. Komisjon jõudis siiski oma hilisemas analüüsis järeldusele, et ei kõnealune import ega ka stabiilsusmehhanismiga hõlmatud riikidest pärit muu import ei tekitanud liidu turul häireid.
                  
               
                     (13)
                  
                  
                     Võttes arvesse, et aastane signaalkogus täitus juba märtsis, ja ehkki Nicaraguast pärit koguimport liidu turule on väike, jätkab komisjon olukorra seiret ja võib vajaduse korral hiljem meetmed võtta.
                  
               
                     (14)
                  
                  
                     Määruse (EL) nr 20/2013 artikli 14 lõike 4 kohaselt peaks käesolev otsus jõustuma kiiremas korras,
                  
               ON VASTU VÕTNUD KÄESOLEVA OTSUSE:
         
            Artikkel 1
            Euroopa Liidu kombineeritud nomenklatuuri rubriiki 0803 90 10 kuuluvate Nicaraguast pärit värskete banaanide impordi suhtes kehtiva soodustollimaksu ajutine peatamine ei ole asjakohane.
         
         
            Artikkel 2
            Käesolev otsus jõustub selle Euroopa Liidu Teatajas avaldamise päeval.
         
         
            Brüssel, 19. juuni 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 17, 19.1.2013, lk 13.
         
            (2)  ELT L 346, 15.12.2012, lk 3.